
Malaga


Natten dampende. Himlen var kulsort, men tusind lygter farvelagde
byen. Musik flød ud fra de åbne barer, stemmer blandede sig med
duften af fremmede parfumer.



Vi sejlede hen ad fortovet sammen i en munter rus, fem nordiske
piger på fyrre, der havde sluppet hjemstavnens kulde for at slå sig
løs under sydens palmer. Eftergløden af dagens kraftige sol
prikkede til min hud, eftersmagen af mynte, rom og rørsukker
kildrede mine sanser.



Aftenens cava havde været kold og pirrende, mojitoen fik fliserne
til at hælde. Siden den lige linje blev for krævende at navigere,
gjorde vi slingrevalsen til en leg. Grinende og pjattende snublede
vi ind i hinanden, tog fat i hinandens hænder og fandt støtte mod
de første de bedste skuldre.



Lone, gruppens filur, spillede fuld. Ellen, der havde ligget topløs
på stranden, sprængte en knap i blusen, og selv Malene, der plejede
at give den som Posh Spice, kluklo. Efter gængse normer var Malene
den mest sexede blandt os med sine lange lår og de høje bryster,
men intet slog det kick, jeg fik ud af at strejfe Dina.



”I to har da rigtigt fundet hinanden.” Lones drilleri var godmodigt
ment. Alligevel rødmede jeg

